# Huracà Katrina

L'huracà Katrina fou un intens cicló tropical de la temporada d'huracans de l'Atlàntic del 2005 que es convertí en el desastre natural més costós i en el cinquè huracà més mortífer de la història dels Estats Units. També és el sisè huracà de l'Atlàntic més fort mai registrat. Hi hagué almenys 1.836 víctimes mortals en l'huracà en si i en les seves inundacions posteriors, convertint-se en el més mortífer als Estats Units des de l'huracà d'Okeechobee de 1928. El cost total del pas del Katrina es xifrà en $81.000 milions (USD del 2005), que doblava pràcticament els danys provocats per l'huracà Andrew el 1992.
Es formava sobre les Bahames el 23 d'agost de 2005 i travessava el sud de Florida com un huracà de Categoria 1 moderat, causant algunes víctimes mortals i inundacions abans d'intensificar-se ràpidament en el golf de Mèxic. La tempesta es debilitava abans de fer una segona recalada com a tempesta de Categoria 3 en el matí del dilluns 29 d'agost al sud-est de Louisiana. Causava destrosses importants, principalment per la marejada ciclònica, al llarg de la costa del Golf des del centre de Florida fins a Texas. El nombre més gran de víctimes mortals es localitzà a la ciutat de Nova Orleans (Louisiana) en fallar el sistema dels dics i inundar-se catastròficament, en molts casos, hores després que la tempesta s'hagués traslladat a l'interior. El 80% de la ciutat i grans extensions de les parròquies veïnes quedaren anegades per l'aigua, i així seguiren durant setmanes. Tanmateix, els danys més importants es concentraren en les àrees costaneres, com els pobles de la primera línia de platja de Mississipi, que s'inundaren el 90% en hores; vaixells i gavarres de casinos xocant contra edificis, cotxes i cases empeses terra endins, amb l'aigua que arribava a 10–19 km platja endins.
El United States Army Corps of Engineers (USACE), els constructors del sistema de dics tal com disposa la Llei de Control d'inundacions de 1965 foren demandats a causa de la fallida en els sistemes de protecció que provocà la inundació de Nova Orleans. La responsabilitat per la fallida i la inundació es va focalitzar en els cossos de l'exèrcit el gener de 2008, però l'agència federal no podia fer responsable financer a causa de la seva immunitat sobirana en la Llei de Control d'inundacions. També hi hagué una investigació sobre la resposta dels governs locals, federals i estatals, que donà lloc a la dimissió del director Michael D. Brown de l'Agència federal per al maneig d'Emergències (FEMA), el superintendent Eddie Compass del Departament de Policia de Nova Orleans (NOPD). Per contra, la Guàrdia de Costa dels Estats Units d'Amèrica (USCG), el Centre Nacional d'Huracans (NHC) i el Servei Nacional de Meteorologia (NWS) foren generalment felicitades per les seves accions, previsions acurades i un termini d'execució abundant.
Cinc anys després del pas de l'huracà, centenars de residents desplaçats de Mississipi i Lousiana encara viuen en allotjaments temporals. La reconstrucció de cada secció de la zona sud de Louisiana ha estat abordada en l'informe tècnic final del cos de l'exèrcit LACPR on identifiquen les zones que no han estat reconstruïdes i les àrees i edificis que necessiten han de ser elevats.

## Història meteorològica

Huracà Katrina es formava com a depressió tropical Twelve sobre el sud-est de les Bahames el 23 d'agost de 2005, fruit de la interacció d'una ona tropical i el romanent de la Depressió tropical Ten. El sistema assolia l'estatus de tempesta tropical durant el matí del 24 d'agost i és a partir d'aquell moment, quan la tempesta era anomenada com a Katrina. La tempesta tropical continuava avançant en direcció a Florida, i esdevenia un huracà només dues hores abans de fer recalada entre Hallandale Beach i Aventura al matí del 25 d'agost. La tempesta es debilitava sobre terra, però recobrava l'estatus d'huracà aproximadament una hora després d'ingressar en el Golf de Mèxic.
La tempesta s'intensificava ràpidament després d'ingressar al Golf, creixent des de la Categoria 3 fins a la Categoria 5 en l'escala d'huracans de Saffir-Simpson en només nou hores. Aquest creixement accelerat era a causa del pas de la tempesta per les aigües inusualment càlides del Loop Current, que incrementava la velocitat de les ràfegues de vent. El dissabte 27 d'agost la tempesta assolia la Categoria 3 d'intensitat en l'Escala d'huracans de Saffir-Simpson que la convertia en el tercer gran huracà de la temporada. L'efecte del cicle de reemplaçament del mur de l'ull interrompia la seva intensificació, encara que causava que es doblés pràcticament el seu diàmetre. Katrina s'intensificava ràpidament de nou, escalant fins a la Categoria 5 durant el matí del 28 d'agost i aconseguint la seva força cim a les 1:00 p.m. CDT del mateix dia amb vents sostinguts màxims de 280 km/h i una pressió central mínima de 902 hPa. La pressió mínima del Katrina el convertien en el quart huracà de l'Atlàntic més intens de tots els temps registrats, només sobrepassat posteriorment pels huracans Rita i Wilma en el transcurs d'aquella mateixa temporada; també era l'huracà més intens mai registrat en el Golf de Mèxic fins aquell moment, encara que aquest també era batut per Rita.
Katrina feia la seva segona recalada a les 6:10 a.m. CDT del dilluns 29 d'agost com a huracà de Categoria 3 amb vents sostinguts de 205 km/h prop de Buras-Triumph (Louisiana). En tocar terra, la força dels vents de l'huracà s'estenien 190 km des del centre i la pressió central de la tempesta era de 920 hPa. Després de sobrepassar el sud-est de Louisiana i Breton Sound feia una tercera recalada prop de la frontera entre Louisiana i Mississipi amb vents sostinguts de 195 km/h mantenint encara la intensitat de Categoria 3.
Katrina mantenia la seva força bé a Mississipi, malgrat que l'huracà finalment perdia la seva força més de 240 km terra endins prop de Meridian (Mississipi). Es debilitava fins a tempesta tropical prop de Clarksville (Tennessee), encara que els seus romanents es podien distingir fins a l'est de la regió dels Grans Llacs d'Amèrica del Nord el 31 d'agost, quan eren absorbits per una línia frontal. La tempesta extratropical resultant es traslladava ràpidament al nord-est, afectant la zona est del Canadà.

## Impacte

Morts per estat :
| Alabama | 2 |
| Florida | 14 |
| Geòrgia | 2 |
| Kentucky | 1 |
| Louisiana | 1.577* |
| Mississipi | 238 |
| Ohio | 2 |
| Total | 1.836 |
| Desapareguts | 135 |
| *Includes out-of-state evacuees counted by Louisiana ||
El 29 d'agost la marejada ciclònica atiada pel Katrina causava 53 fissures en els dics de Nova Orleans provocant que el vuitanta per cent de la ciutat quedés submergia sota l'aigua. Un estudi de la Societat Americana d'Enginyers Civils del juny de 2007 abordava que dos terços de les inundacions produïdes havien estat causades per múltiples fissures en els murs de contenció de la ciutat. No s'esmentaven les comportes hidràuliques que no estaven tancades. La marejada ciclònica també va devastar les costes de Mississipi i Alabama, convertint al Katrina en el desastre natural més costós i destructiu de la història dels Estats Units, i en l'huracà més mortífers des de l'huracà d'Okeechobee de 1928. El cost total de l'huracà Katrina s'estimà en $81.200 milions (USD del 2005) que doblava pràcticament la tempesta més costosa prèvia, l'huracà Andrew, quan s'ajustava la inflació.
El recompte de víctimes mortals confirmades (el total de morts directes i indirectes) es xifrà en 1.836, principalment de Louisiana (1.577) i de Mississipi (238). Tanmateix, 135 víctimes pertanyen a la categoria de desapareguts de Louisiana, i també moltes morts són indirectes, però és pràcticament impossible determinar la causa exacta d'algunes víctimes mortals. El govern federal va declarar zona catastròfica una àrea d'uns 233.000 km²) dels Estats Units, una àrea tan gran com el Regne Unit.
S'estima que l'huracà deixà tres milions de persones sense electricitat. El 3 de setembre, el secretari de Seguretat Interna Michael Chertoff descrivia les conseqüències de l'huracà Katrina com "probablement la pitjor catàstrofe o conjunt de catàstrofes," en la història del país, fent referència al mateix huracà com també a la inundació de Nova Orleans.
En el 2010, encara resten deixalles en algunes localitats costaneres.

## Conseqüències
### Efectes mediambientals

L'huracà Katrina també causà un impacte important en el medi ambient. La marejada ciclònica erosionà substancialment les platges i en algunes zones litorals quedaren completament devastades. En l'illa de Dauphin, situada aproximadament 150 km a l'est del punt on l'huracà feia recalada, la sorra que componia l'illa barrera era transportada a través de l'illa en el braç de mar de Mississipi, apropant l'illa cap a terra ferma. La marejada i les gran onades del Katrina també arrasaren les illes Chandeleu, que ja s'havien vist afectades feia un any per l'huracà Ivan. El Servei Geològic dels Estats Units estimà que 560 km² de terra havien passat a ser aigua a causa de l'huracà Katrina i Rita.
Les noves masses d'aigua es convertiren en l'hàbitat de mamífers marins com el pelicà marró, la tortuga marina, peixos, així com d'espècies migratòries com el morell de cap vermell. Aproximadament el 20% dels pantans locals quedaren permanentment submergits sota l'aigua a conseqüència de la tempesta.
Les destrosses del Katrina forçaren la clausura de 16 Refugis Nacionals de vida silvestre. El refugi Nacional Bretó de vida silvestre perdé la meitat de la seva extensió per la tempesta. L'huracà també afectà l'hàbitat de la tortuga marina, de la grua canadenca de Mississipi, del pigot de cresta vermella i del ratoli de platja d'Alabama.
Principals vessaments de petroli causats per l'Huracà Katrina (de més de 38.000 L) :
| Ubicació | Quantitat |
| Ubicació | (L) |
| Bass Enterprises (Cox Bay) | 14.300.000 |
| Shell (Pilot Town) | 4.000.000 |
| Chevron (Empire) | 3.750.000 |
| Murphy Oil (Meraux i Chalmette) | 3.100.000 |
| Bass Enterprises (Pointe à la Hache) | 1.750.000 |
| Chevron (Port Fourchon) | 200.000 |
| Venice Energy Services (Venice) | 95.000 |
| Shell Pipeline Oil (Nairn) | 50.900 |
| Sundown Energy (West Potash) | 49.000 |
La tempesta causà vessaments de petroli en 44 instal·lacions del sud-est de Louisiana, que escolaren més de 26 milions de litres de petroli. Alguns vessaments de petroli eren tan menors com uns quants centenars de litres; els més significatius es poden consultar a la taula de la dreta. Mentre que alguns vessaments restaren en el lloc, d'altres s'introduïren en l'ecosistema, i en el cas de la població de Meraux (Louisiana), s'inundà amb una mescla d'aigua i petroli. A diferència de l'huracà Ivan, després de l'huracà Katrina no s'informaren oficialment vessaments de petroli a alta mar. No obstant això, Skytruth informà d'alguns indicis de petroli en el Golf de Mèxic.

### Retirada del nom

A causa de la llarga llista de víctimes mortals i materials per tota la Costa del Golf, el nom de Katrina va ser retirat oficialment el 6 d'abril de 2006 per l'Organització Meteorològica Mundial a petició del govern dels EUA. Aquest va ser reemplaçat per Katia a la tercera llista de noms dels ciclons tropicals, que serà utilitzada pròximament durant la temporada d'huracans de l'Atlàntic de 2011.

## Referències

* 1 2 3 4 "Reports of Missing and Deceased Arxivat 2010-11-24 a Wayback Machine.." Louisiana Department of Health and Hospitals. April 18, 2006. Retrieved on 2006-06-05.
* ↑ "Deaths of evacuees push toll to 1,577." New Orleans Times-Picayune. May 19, 2006. Retrieved on 2006-06-05.
* 1 2 3 4 5 6 7 8 Knabb, Richard D; Rhome, Jamie R.; Brown, Daniel P. «Tropical Cyclone Report: Hurricane Katrina: 23–30 August 2005» (PDF). Centre Nacional d'Huracans, 20 desembre 2005; actualitzar el 10 agost 2006. [Consulta: 30 maig 2006].
* ↑ Rappaport, Ed. «Preliminary Report for Hurricane Andrew». National Hurricane Center. [Consulta: 10 abril 2008].
* 1 2 Swenson, Dan D; Marshall, Bob. «Flash Flood: Hurricane Katrina's Inundation of New Orleans, August 29, 2005» (SWF). Times-Picayune, 14-05-2005.
* ↑ A Failure of Initiative: Final Report of the Select Bipartisan Committee to Investigate the Preparation for and Response to Hurricane Katrina (en anglès). Government Printing Office, 19/2/2006.
* ↑ United States Army Corps of Engineers. «The LACPR Home Page». United States Army, 2009. Arxivat de l'original el 2009-08-25. [Consulta: 9 agost 2009].
* ↑ Leben, Robert; Born, George; Scott, Jim. "CU-Boulder Researchers Chart Katrina's Growth In Gulf Of Mexico Arxivat 2009-03-01 a Wayback Machine.." University of Colorado at Boulder. September 15, 2005. Retrieved on 2006-06-05, and 2008-04-09.
* ↑ Andersen, Christine F. et al. «The New Orleans Hurricane Protection System: What Went Wrong and Why» (PDF). American Society of Civil Engineers Hurricane Katrina External Review Panel, 2007. Arxivat de l'original el 2008-06-24. [Consulta: 27 agost 2008].
* ↑ United States Department of Commerce. «Hurricane Katrina Service Assessment Report» (PDF), juny 2006. Arxivat de l'original el 2011-09-27. [Consulta: 14 juliol 2006].
* ↑ Beven II, John L., Lixion A Avila, Eric S. Blake, Daniel P. Brown, James L. Franklin, Richard D. Knabb, Richard J. Pasch, Famie R. Rhome, and Stacy R. Stewart «Annual Summary: Atlantic Hurricane Season of 2005» (PDF). Monthly Weather Review. American Meteorological Society, 136, 3, març 2008, pàg. 1131–1141. DOI: 10.1175/2007MWR2074.1 [Consulta: 8 setembre 2008].
* ↑ "The Aftermath of Katrina: Transcript of CNN Live Saturday." CNN. September 3, 2005. Retrieved on 2006-06-05.
* ↑ Clark, Lesley «Spill colors fabric of Gulf coastal life». The Sun News, 27-06-2010 [Consulta: 1r juliol 2010].
* ↑ United States Geological Survey. «Daupin Island — Pre- and Post-Storm 3D Topography». Hurricane Katrina Impact Studies. USGS, 14-09-2005. [Consulta: 5 juny 2006].
* ↑ United States Geological Survey. «Before and After Photo Comparisons: Chandeleur Islands». Hurricane Katrina Impact Studies. USGS, 14-09-2005. [Consulta: 5 juny 2006].
* ↑ "USGS Reports Latest Land Change Estimates for Louisiana Coast", USGS National Wetlands Research Center, 3 Oct 2006 Arxivat 13 de maig 2008 a Wayback Machine., accessed 7 May 2008
* 1 2 Sheikh, Pervaze A. «The Impact of Hurricane Katrina on Biological Resources» (PDF). Congressional Research Service, 18-10-2005. Arxivat de l'original el 24 de juny 2008. [Consulta: 14 abril 2010].
* 1 2 United States Fish and Wildlife Service. «U.S. Fish and Wildlife Service Conducting Initial Damage Assessments to Wildlife and National Wildlife Refuges». USFWS, 09-09-2005. Arxivat de l'original el 2005-10-29. [Consulta: 5 juny 2006].
* 1 2 3 Miguel Llanos «44 oil spills found in southeast Louisiana». MSNBC. MSNBC, 19-09-2005 [Consulta: 15 juny 2006].
* ↑ «Dennis, Katrina, Rita, Stan, and Wilma "Retired" from List of Storm Names». NOAA, 06-04-2006. Arxivat de l'original el 24 de desembre 2017. [Consulta: 28 agost 2006].

## Enllaços externs

* NOLA? (Fermin Muguruza, 2015)
Ciclons tropicals de la temporada d'huracans de l'Atlàntic de 2005 :
| A | B | C | D | E | F | G | H | I | 10 | J | K | L | M | N | O |
| P | R | 19 | S | Un | T | 22 | V | W | Αα | Ββ | Γγ | Δδ | Εε | Ζζ |
Escala Saffir-Simpson :
| TD | TS | 1 | 2 | 3 | 4 | 5 |